(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΘ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ ΄

ΣΥΝΕΔΡΙΑΣΗ Α΄

Κυριακή 28 Μαΐου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Σύγκληση της Βουλής και κήρυξη της έναρξης της πρώτης πανηγυρικής συνεδρίασης της Α' Συνόδου της Βουλής της ΙΘ' Περιόδου Προεδρευομένης Κοινοβουλευτικής Δημοκρατίας, σελ.   
3. Ανακοινώνεται το υπ' αριθμ. 45/2023 Προεδρικό Διάταγμα: "Διάλυση της Βουλής, προκήρυξη εκλογής Βουλευτών και σύγκληση της νέας Βουλής", σελ.   
4. Ανακοινώνεται το υπ' αριθμ. 66/2023 Προεδρικό Διάταγμα: "Ορισμός νέας ημέρας σύγκλησης της Βουλής σε Α' τακτική Σύνοδο", σελ.   
5. Ανακοινώνονται επιστολές των Προέδρων των Κοινοβουλευτικών Ομάδων περί επιλογής της Βουλευτικής Έδρας, σελ.   
6. Τέλεση του καθιερωμένου Αγιασμού για την έναρξη των εργασιών της Βουλής της Α' Συνόδου της ΙΘ' Περιόδου Προεδρευομένης Κοινοβουλευτικής Δημοκρατίας, σελ.   
7. Ορκωμοσία Βουλευτών της ΙΘ' Περιόδου Προεδρευομένης Κοινοβουλευτικής Δημοκρατίας, κατά τον οριζόμενο στο άρθρο 59 του Συντάγματος όρκο , σελ.   
8. Ορκωμοσία Βουλευτών της ΙΘ' Περιόδου Προεδρευομένης Κοινοβουλευτικής Δημοκρατίας, κατά τον οριζόμενο στο Σύνταγμα όρκο επί του Κορανίου , σελ.   
9. Ορκωμοσία Βουλευτών της ΙΘ' Περιόδου Προεδρευομένης Κοινοβουλευτικής Δημοκρατίας με πολιτικό όρκο , σελ.   
10. Κατάλογος των ορκισθέντων Βουλευτών, σελ.   
11. Επί διαδικαστικού θέματος, σελ.

ΠΡΟΣΩΡΙΝΟΣ ΠΡΟΕΔΡΟΣ

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΘ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Α΄

Κυριακή 28 Μαΐου 2023

Αθήνα, σήμερα στις 28 Μαΐου 2023, ημέρα Κυριακή και ώρα 18.06΄, προσήλθαν στην Αίθουσα των συνεδριάσεων του Βουλευτηρίου οι Βουλευτές της ΙΘ΄ Περιόδου Προεδρευομένης Κοινοβουλευτικής Δημοκρατίας και κατέλαβαν τις θέσεις τους.

Ώρα 18.06΄ εισέρχεται στην Αίθουσα ο Α΄ Αντιπρόεδρος της Βουλής της προηγούμενης Βουλευτικής Περιόδου κ. Νικήτας Κακλαμάνης και καταλαμβάνει την Προεδρική Έδρα.

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Κυρίες και κύριοι Βουλευτές, συγκαλείται η Βουλή και κηρύσσεται η έναρξη της πρώτης πανηγυρικής συνεδρίασης της Α΄ Συνόδου της Βουλής της ΙΘ΄ Περιόδου Προεδρευομένης Κοινοβουλευτικής Δημοκρατίας.

Καλούνται στο Προεδρείο για την επικούρηση του έργου του ως προσωρινοί Γραμματείς, σύμφωνα με το άρθρο 1 του Κανονισμού της Βουλής, οι νεότεροι σε ηλικία Βουλευτές: Από τη Νέα Δημοκρατία ο κ. Κωνσταντίνος Κεφαλογιάννης, Νομού Ηρακλείου και η κ. Μαρία - Νεφέλη Χατζηιωαννίδου, Επικρατείας και από τον ΣΥΡΙΖΑ - Προοδευτική Συμμαχία η κ. Αικατερίνη Νοτοπούλου, Α΄ Θεσσαλονίκης και ο κ. Αλέξανδρος Μεϊκόπουλος, Νομού Μαγνησίας. Παρακαλώ να καταλάβουν τις θέσεις τους στο Προεδρείο εκατέρωθεν του Προεδρεύοντος.

Κυρίες και κύριοι συνάδελφοι, έχω την τιμή να ανακοινώσω στο Σώμα τα προεδρικά διατάγματα με αριθμούς 45/2023 και 66/2023, τα οποία θα κατατεθούν στα Πρακτικά.

(Τα προαναφερθέντα προεδρικά διατάγματα καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 3 και 4)

ΑΛΛΑΓΗ ΣΕΛΙΔΑΣ

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Επίσης, έχω την τιμή να ανακοινώσω στο Σώμα τις επιστολές του Πρωθυπουργού και των Προέδρων των Κοινοβουλευτικών Ομάδων περί επιλογής της Βουλευτικής Έδρας, οι οποίες θα κατατεθούν στα Πρακτικά και έχουν ως εξής:

Ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με επιστολή του προς τον Πρόεδρο της Βουλής κ. Κωνσταντίνο Τασούλα γνωστοποιεί ότι επιλέγει την εκλογή του στην εκλογική περιφέρεια Α΄ Θεσσαλονίκης αντί των εκλογικών περιφερειών του Β2΄ Δυτικού Τομέα Αθηνών και Έβρου.

Ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αλέξης Τσίπρας με επιστολή του προς τον Πρόεδρο της Βουλής κ. Κωνσταντίνο Τασούλα γνωστοποιεί ότι επιλέγει την εκλογή του στην εκλογική περιφέρεια Α΄ Πειραιώς αντί των εκλογικών περιφερειών Σερρών και Δωδεκανήσου.

Ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Νικόλαος Ανδρουλάκης με επιστολή του στον Πρόεδρο της Βουλής κ. Κωνσταντίνο Τασούλα γνωστοποιεί ότι επιλέγει την εκλογή του στην εκλογική περιφέρεια Α΄ Θεσσαλονίκης αντί των εκλογικών περιφερειών του Β3΄ Νότιου Τομέα Αθηνών και Ηρακλείου.

Ο Γενικός Γραμματέας και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας με επιστολή του στον Πρόεδρο της Βουλής κ. Κωνσταντίνο Τασούλα γνωστοποιεί ότι επιλέγει την εκλογή του στην εκλογική περιφέρεια Φθιώτιδος αντί των εκλογικών περιφερειών Α΄ Θεσσαλονίκης και Β1΄ Βορείου Τομέα Αθηνών.

Ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος με επιστολή του στον Πρόεδρο της Βουλής κ. Κωνσταντίνο Τασούλα γνωστοποιεί ότι επιλέγει την εκλογή του στην εκλογική περιφέρεια Λάρισας αντί των εκλογικών περιφερειών της Α΄ Θεσσαλονίκης και Αχαΐας.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 7-11)

ΑΛΛΑΓΗ ΣΕΛΙΔΑΣ

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Σας ενημερώνω ότι μετά τον Αγιασμό θα ακολουθήσει ο οριζόμενος στο άρθρο 59 του Συντάγματος όρκος, κατόπιν ο επί του Κορανίου όρκος και, τέλος, ο πολιτικός όρκος.

Επίσης, οι κυρίες και κύριοι συνάδελφοι μετά την ολοκλήρωση της διαδικασίας της ορκωμοσίας θα κατευθυνθούν στο Περιστύλιο της Βουλής για την υπογραφή του Πρωτοκόλλου Ορκωμοσίας. Χωρίς υπογραφή δεν ολοκληρώνεται η διαδικασία της ορκωμοσίας.

Παρακαλείται ο προσωρινός Γραμματέας κ. Κωνσταντίνος Κεφαλογιάννης να συνοδεύσει τον Μακαριότατο Αρχιεπίσκοπο Αθηνών και Πάσης Ελλάδος κ. Ιερώνυμο και τα συνοδεύοντα αυτόν μέλη της Διαρκούς Ιεράς Συνόδου στην Αίθουσα, προκειμένου να τελεστεί ο Αγιασμός.

(Ώρα 18.16΄ εισέρχονται στην Αίθουσα ο Μακαριότατος Αρχιεπίσκοπος Αθηνών και Πάσης Ελλάδος κ. Ιερώνυμος και τα συνοδεύοντα αυτόν μέλη της Διαρκούς Ιεράς Συνόδου.

Στη συνέχεια τελείται ο καθιερωμένος Αγιασμός)

(ΑΓΙΑΣΜΟΣ)

(ΜΕΤΑ ΤΟΝ ΑΓΙΑΣΜΟ)

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Παρακαλώ τις κυρίες και τους κυρίους Βουλευτές, που επιθυμούν, να υψώσουν το δεξί τους χέρι, ενώνοντας τον αντίχειρα, τον δείκτη και τον μέσο δάκτυλο, για να δώσουμε τον οριζόμενο στο άρθρο 59 του Συντάγματος όρκο.

Παρακαλώ να επαναλαμβάνετε τον όρκο.

(Ο προσωρινός Πρόεδρος κ. Νικήτας Κακλαμάνης όρθιος στην Έδρα απαγγέλλει τον κάτωθι όρκο, τον οποίο επαναλαμβάνουν όλοι οι Βουλευτές, πλην αυτών που ανήκουν στο μωαμεθανικό θρήσκευμα και αυτών που επιθυμούν να δώσουν τον πολιτικό όρκο)

«Ορκίζομαι στο όνομα της Αγίας και Ομοούσιας και Αδιαίρετης Τριάδας να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου».

Άξιοι!

**ΜΑΚΑΡΙΟΤΑΤΟΣ ΑΡΧΙΕΠΙΣΚΟΠΟΣ ΑΘΗΝΩΝ ΚΑΙ ΠΑΣΗΣ ΕΛΛΑΔΟΣ (κ. Ιερώνυμος):** Θα ήθελα αυτές τις ημέρες που όλοι ευχόμαστε για εσάς, να πω από αυτή τη θέση μια ευχή*,* παρμένη μέσα από τα λόγια που ακούσαμε σήμερα του Αποστόλου, δηλαδή «ἵνα μὴ ὦσιν ἄκαρποι», αλλά καρπεροί. Αυτή είναι η ευχή μας: Καρπεροί, με κουράγιο και δύναμη, όπως απαιτούν οι σημερινές συγκυρίες.

Να είστε καλά!

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Παρακαλείται ο προσωρινός Γραμματέας κ. Κωνσταντίνος Κεφαλογιάννης να προπέμψει τον Μακαριότατο Αρχιεπίσκοπο Αθηνών και Πάσης Ελλάδος κ. Ιερώνυμο και τα συνοδεύοντα αυτόν μέλη της Διαρκούς Ιεράς Συνόδου.

(Στο σημείο αυτό αποχωρούν από την Αίθουσα ο Μακαριότατος Αρχιεπίσκοπος Αθηνών και Πάσης Ελλάδος κ. Ιερώνυμος και τα συνοδεύοντα αυτόν μέλη της Διαρκούς Ιεράς Συνόδου).

Παρακαλούνται οι κύριοι Βουλευτές που θα δώσουν τον οριζόμενο στο Σύνταγμα όρκο επί του Κορανίου να προσέλθουν.

Παρακαλώ, κύριοι συνάδελφοι, να επαναλαμβάνετε τον όρκο.

«Ορκίζομαι στο όνομα του Παντοδύναμου Θεού και του μόνου αυτού Προφήτη, ο οποίος είναι ο Μωάμεθ, να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου».

Άξιοι!

Με τη συναίνεσή σας, παρακαλώ τις κυρίες και τους κυρίους Βουλευτές που επιθυμούν να δώσουν τον πολιτικό όρκο να εγερθούν.

Παρακαλώ, κυρίες και κύριοι συνάδελφοι, να επαναλαμβάνετε τον όρκο.

(Ο προσωρινός Πρόεδρος κ. Νικήτας Κακλαμάνης όρθιος στην Έδρα απαγγέλλει τον κάτωθι όρκο, τον οποίο επαναλαμβάνουν όσοι Βουλευτές επιθυμούν να δώσουν τον πολιτικό όρκο)

«Διαβεβαιώνω στην τιμή και τη συνείδησή μου ότι θα είμαι πιστός στην πατρίδα και το δημοκρατικό πολίτευμα, θα υπακούω στο Σύνταγμα και τους νόμους και θα εκπληρώνω ευσυνείδητα τα καθήκοντά μου».

Άξιοι!

(Ο κατάλογος με τους ορκισθέντες Βουλευτές καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να καταχωριστεί ο εν λόγω κατάλογος, σελ. 17)

(ΑΛΛΑΓΗ ΣΕΛΙΔΑΣ)

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Η Βουλή παρέσχε την αιτηθείσα εξουσιοδότηση.

Όπως προανέφερα, παρακαλούνται οι κυρίες και οι κύριοι συνάδελφοι, μετά τη λήξη της συνεδρίασης, να κατευθυνθούν στο Περιστύλιο της Βουλής για την υπογραφή του Πρωτοκόλλου Ορκωμοσίας. Χωρίς υπογραφή δεν ολοκληρώνεται η διαδικασία της ορκωμοσίας.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Με τη συναίνεση του Σώματος και ώρα 18.35΄ λύεται η συνεδρίαση για αύριο, ημέρα Δευτέρα 29 Μαΐου 2023 και ώρα 10.30΄, με αντικείμενο εργασιών του Σώματος: εκλογή Προέδρου της Βουλής, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**